text: Ny videnskabsdag skal få kvinder til at vælge naturvidenskab
  30 november 2016 kl. 21.16
  Girls' Day in Science skal inspirere og motivere unge kvinder til at vælge den naturvidenskabelige karrierevej.
  Det er primært drenge, der uddanner sig indenfor naturvidenskab og teknik, men nu forsøger en ny landsdækkende kampagne at ramme en anden målgruppe: Kvinderne.
  Girls' Day in Science er en landsdækkende kampagnedag, hvor virksomheder, science centre og tekniske gymnasier over hele landet inviterer grundskole- og gymnasiepiger indenfor til at arbejde med praktiske opgaver.
  Dong Energy i Skærbæk inviterede i dag 40 unge kvinder fra 2.g på Rybners Tekniske Gymnasium i Esbjerg indenfor til Girls' Day in Science. Her hørte de blandt andet om havvindmøller og kraftvarme - fortalt af kvindelige forbilleder.
  Maria Nordtorp Olesen, gymnasieelev, Rybners Tekniske Gymnasium: "Det har været ret spændende, og det giver lidt en idé om, hvad man kan forvente sig."
  - Det er rart at se det i virkeligheden i stedet for bare at læse om det. Det har været ret spændende, og det giver lidt en idé om, hvad man kan forvente sig, siger Maria Nordtorp Olesen, der er elev på Rybners Tekniske Gymnasium og én af dagens deltagere, til TV SYD.
  22 virksomheder i hele Danmark inviterede i dag omkring 1000 kvindelige folkeskole- og gymnasieelever indenfor.
  